sa lugal ng mga pangangatwirang ito, ay walang inilaban si basilio kundi isang karaniwang puna: ano ang sasabihin ng boong mundo sa harap ng gayong pagpapapatay! gaya ng karaniwan, ang mundoy papagakpak, at bibigyang katuwiran ang lalong malakas, ang lalong mabangis! ang pangiting sagot ni simoun. ang europa ay pumagakpak nang ang mga bansa sa kanluran ay pumatay ng angaw angaw na indio sa amerika, at hindi pa upang makapagtatag ng mga bansang lalong may mabubuting hilig ni lalong matahimik; nariyan ang hilaga, na may taglay na kalayaang sinasarili, may batas ni lynch, may mga daya sa politika; naiyan ang timog na may mga walang katahimikang republika, may mga himagsikan ng magkababayan, mga pagbabangon, gaya ng nangyari sa kaniyang inang espana! ang europa ay pumagakpak ng hubaran ng portugal ang mga pulong molukas, pumagakpak ng pugnawin ng makapangyarihang inglaterra ang mga liping likas sa pasipiko upang ilagay ang sa kaniyang mga taong naglilipat bayan.